ביחד עם קבוצת חברים עלה לארץ ישראל בסוכות 1920 והיה בין מקימי המחנה בסרפנד, בשנת 1920. הוא הפך לחבר בוועד המרכזי של "הפועל הצעיר", כשהוא ממשיך בחייו בקבוצה שבחורף 1923 הקימה את קיבוץ מזרע. בשנים אלו היה ממייסדי חברת סולל בונה, מטעמה יצא בשנת 1924 לגיוס כספים בגרמניה וברומניה. בין השנים 1933 ו-1939 יצא פעמיים בשנה לשליחויות בחוץ לארץ. הוא היה נוכח בגרמניה בעת עליית היטלר לשלטון, בליל הבדולח ובעת סיפוח אוסטריה וכיבוש צ'כוסלובקיה על ידי הוורמאכט. לקראת סופה של תקופה זו הוא היה כתב של העיתון "דבר" בחוץ לארץ.